《霜叶飞 黄芽菜》
清代·沈皞日

晓锄烟际。苔泥浅，篱根深种沙嘴。层层分叶细抽心，匀注陂塘水。

便一似菱鲜藕脆。霜天生摘斜町里。看冻抱筠笼，翠袖护、纤纤不用，井华重洗。

炊火检点山厨，并刀初试，也胜莼滑风味。调辛寸煮青瓷贮，香沁牙龈美。

佐冷淡、晶盘久矣。春三秋九园丁事。挽小车、声声唤，曲巷层门，半年燕市。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。